b'\n_START_ARTICLE_\nEesti J\xc3\xb5ut\xc3\xb5steliit\n_START_PARAGRAPH_\nEesti J\xc3\xb5ut\xc3\xb5steliit (inglise keeles Estonian Powerlifting Federation) on Eesti j\xc3\xb5ut\xc3\xb5stmise alaliit. _NEWLINE_Liit koordineerib j\xc3\xb5ut\xc3\xb5stmisega seotud tegevust Eestis. Liidu liikmeteks on 2016. aasta seisuga 14 spordiklubi \xc3\xbcle Eesti. Peakorter asub Tallinnas. Liidu president on Kaido Leesmann._NEWLINE_Eesti J\xc3\xb5ut\xc3\xb5steliit loodi 1993.aastal. Kuni selle ajani tegutseti sektsioonina Eesti T\xc3\xb5stespordiliidu juures. \xc3\x9cks Eesti j\xc3\xb5ut\xc3\xb5stmisele aluse panijaid Mati \xc3\x95un on olnud aastatel 1980\xe2\x80\x931991 Eesti NSV T\xc3\xb5stespordif\xc3\xb6deratsiooni j\xc3\xb5ut\xc3\xb5stekomisjoni esimees. Aastast 2000 on ta Eesti J\xc3\xb5ut\xc3\xb5steliidu auesimees._NEWLINE_Alates 2006. aastast kuulub Eesti J\xc3\xb5ut\xc3\xb5steliidu alla ka sangpommi sektsioon._NEWLINE_Liit kuulub nii Euroopa J\xc3\xb5ut\xc3\xb5stmise F\xc3\xb6deratsiooni (EPF) kui ka Rahvusvahelise J\xc3\xb5ut\xc3\xb5stmise F\xc3\xb6deratsiooni (IPF). Oma tegutsemise algusest on Eesti J\xc3\xb5ut\xc3\xb5steliit Eesti Ol\xc3\xbcmpiakomitee liige.'